מחירי השיחות מחו"ל צונחים - איזו חבילה מתאימה לכם?
הקרב בין חברות הסלולר החדשות והישנות בישראל נמשך ועובר אל מעבר לים: למחירי השיחות מחו"ל לישראל. ישראלים רבים נכוו בעבר מחבילות חו"ל, לאחר שעברו את מכסת השימוש המותרת בחבילה ונאלצו לשלם קנס יקר.
כניסתן של החברות הסלולריות החדשות לשוק הישראלי, הובילה למהפכה גם בתחום זה, והתעריפים הזולים של השחקניות החדשות הובילו להורדת מחירים גם בחברות הוותיקות. אולם, האם מדובר בהורדת מחירים מספקת או שהחברות החדשות עדיין עדיפות על סלקום, אורנג' ופלאפון הוותיקות?
מבדיקת "לילה כלכלי" עולה, כי החברות החדשות מציעות מחירים אטרקטיביים יותר מהוותיקות, ומציעות תכניות פשוטות וברורות ללא סיבוכים. כך לדוגמה, הוט מובייל מציעה למשתמשיה לבצע שיחות מחו"ל במחירים הנעים בין 35 אגורות לשקל לכל דקת שיחה, חברת יופון מציעה תעריף הנע בין 70 אגורות לבין 1.80 שקל לדקה ורמי לוי מציע שיחות בחצי שקל לדקת שיחה, המותנה ברכישת כרטיס סים ב-100 שקל.
במקביל, החברות הוותיקות ממשיכות לסבך את התמונה עם חבילות. סלקום מציעה חבילה בעלות של 49 שקל שתאפשר לכם לשוחח בעלות של 79 אגורות לדקה, ואורנג' ופלאפון מגיעות למחירים של 2-3 שקל לשיחה - המותנים אף הם ברכישת החבילה.